CELEX: 
Language: lv
Date: 2017-11-16 00:00:00
Title: KOMISIJAS DELEĢĒTĀ REGULA (ES) …/.. ar kuru nosaka vienotas likmes samazinājumu ievedmuitas nodoklim par sorgo, kas no trešām valstīm importēts Spānijā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Lai stātos spēkā tarifu kvotas 2 000 000 tonnu kukurūzas un 300 000 tonnu sorgo importam Spānijā, kā arī tarifu kvotas 500 000 tonnu kukurūzas importam Portugālē, ar Eiropas Parlamenta un Padomes Regulas (ES) Nr. 1308/2013 185. pantu Komisijai tiek piešķirtas pilnvaras pieņemt deleģētos aktus.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Apspriešanās ar dalībvalstu delegātiem ir notikusi lauksaimniecības produktu tirgu kopīgas organizācijas ekspertu grupas sanāksmē, lai par šo tiesību aktu apmainītos ar viedokļiem un ņemtu vērā valstu iestāžu pieredzi.
            
            
               3.DELEĢĒTĀ AKTA JURIDISKIE ASPEKTI
            
            
               Pamatojoties uz Regulas (ES) Nr. 1308/2013 185. pantu, deleģētā akta mērķis ir piemērot ievedmuitas nodokļa vienotas likmes samazinājumu Spānijā importējamajam sorgo, turklāt šo aktu izņēmuma kārtā piemēro importa periodam, kas pārsniedz 2017. gada beigas, proti, līdz 2018. gada 28. februārim, ņemot vērā to, ka šī regula var stāties spēkā 2017. gada decembra mēneša gaitā, jo pastāv laika ierobežojumi, kas ir saistīti ar deleģētā akta pieņemšanai paredzēto tiesisko regulējumu.
            
            
               KOMISIJAS DELEĢĒTĀ REGULA (ES) …/..
            
            
               (16.11.2017),
            
            
               ar kuru nosaka vienotas likmes samazinājumu ievedmuitas nodoklim par sorgo, kas no trešām valstīm importēts Spānijā  
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007
                  1
               , un jo īpaši tās 185. pantu, 
            
            
               tā kā:
            
            
               (1)Saskaņā ar nolīgumiem, kas noslēgti Urugvajas kārtas daudzpusējo tirdzniecības sarunu rezultātā
                  2
               , Savienība ir apņēmusies atļaut Spānijai ik gadu importēt 300 000 tonnas sorgo.
            
            
               (2)No 2017. gada 1. janvāra līdz 2017. gada 7. augustam Spānijā tika importētas 103 967 tonnas sorgo. Minētajā laikposmā sorgo ievedmuitas nodoklis bija noteikts EUR 0 par tonnu saskaņā ar Komisijas Regulu (ES) Nr. 642/2010
                  3
               . No 2017. gada 8. augusta un kopš laika, kad attiecībā uz sorgo atkārtoti ir ieviests saskaņā ar Regulu (ES) Nr. 642/2010 noteiktais ievedmuitas nodoklis, kas pārsniedz nulli, Spānijā tika importētas 26 250 tonnas sorgo.
            
            
               (3)Lai nodrošinātu importa kvotu pilnīgu izmantošanu, Komisijas Regulas (EK) Nr. 1296/2008
                  4
                6. pantā ir paredzēts, ka ievedmuitas nodoklim, kas noteikts saskaņā ar Regulu (ES) Nr. 642/2010, var piemērot samazinājumu. 
            
            
               (4)Ņemot vērā sorgo tirgus apstākļus un it īpaši to, ka sorgo cena pasaules tirgū ir augstāka par kukurūzas cenu, attiecībā uz sorgo daudzumiem, kas Spānijā importējami saskaņā ar tarifa kvotu, kura no 2017. gada 1. janvāra atvērta atbilstīgi Regulai (EK) Nr. 1296/2008, ievedmuitas nodoklim, kas noteikts saskaņā ar Regulu (ES) Nr. 642/2010, ir jāpiemēro vienotas likmes samazinājums 100 % apmērā.
            
            
               (5)Ņemot vērā laika ierobežojumus saistībā ar deleģētā akta pieņemšanu un nepieciešamību pilnībā izmantot importa kvotu, vienotas likmes samazinājuma piemērošanu ir lietderīgi paredzēt laikposmam, kas ir ilgāks par 2017. gadu,
            
         
         
            
               IR PIEŅĒMUSI ŠO REGULU.
            
            
               1. pants
            
            
               Sorgo ievedmuitas nodokļa vienotas likmes samazinājums, kā minēts Regulas (EK) Nr. 1296/2008 6. pantā, tiek noteikts 100 % apmērā no sorgo ievedmuitas nodokļa, kas paredzēts saskaņā ar Regulu (ES) Nr. 642/2010. Šo samazinājumu piemēro tāda sorgo daudzuma pieejamajam atlikumam, kas Spānijā importējams saskaņā ar tarifa kvotu, kura no 2017. gada 1. janvāra atvērta atbilstīgi Regulai (EK) Nr. 1296/2008.
            
            
               2. pants
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
               Tā zaudē spēku 2018. gada 28. februārī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 16.11.2017
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 347, 20.12.2013., 671. lpp.
               
               
                  
                     (2)
                  
                        Padomes 1994. gada 22. decembra Lēmums 94/800/EK  par daudzpusējo sarunu Urugvajas kārtā (no 1986. gada līdz 1994. gadam) panākto nolīgumu slēgšanu Eiropas Kopienas vārdā jautājumos, kas ir tās kompetencē (OV L 336, 23.12.1994., 1. lpp.).
               
               
                  
                     (3)
                  
                        Komisijas 2010. gada 20. jūlija Regula (ES) Nr. 642/2010 par Padomes Regulas (EK) Nr. 1234/2007 piemērošanas noteikumiem attiecībā uz ievedmuitas nodokļiem labības nozarē (OV L 187, 21.7.2010., 5. lpp.).
               
               
                  
                     (4)
                  
                        Komisijas 2008. gada 18. decembra Regula (EK) Nr. 1296/2008, kas apstiprina noteikumus, ar kādiem var iesniegt pieteikumus par tarifa kvotām kukurūzas un sorgo importam Spānijā un kukurūzas importam Portugālē (OV L 340, 19.12.2008., 57. lpp.).